5 หุ้น “โรงพยาบาล” ฟอร์มแกร่ง โบรกฯ ฟันธงกำไร Q3 นิวไฮ!
5 หุ้นโรงพยาบาลขนาดกลาง-เล็ก BCH, CHG, EKH, RJH ,IMH ฟอร์มแกร่ง โบรกฯ ฟันธงกำไรไตรมาส 3/2564 ทำสถิติสูงสุดใหม่ รับรู้รายได้ที่เกี่ยวข้องกับโควิดเพิ่มขึ้น แนะ “ลงทุนมากกว่าปกติ”
5 หุ้น “โรงพยาบาล” ฟอร์มแกร่ง โบรกฯ ฟันธงกำไรไตรมาส 3/2564 ทำสถิติสูงสุดใหม่ รับรู้รายได้ที่เกี่ยวข้องกับโควิดเพิ่มขึ้น
24 ก.ย. 2564

“ข่าวหุ้นธุรกิจออนไลน์” ทำการสำรวจกลุ่มการแพทย์ (HELTH) เพื่อให้เห็นแนวโน้มผลการดำเนินงานไตรมาส 3/2564 และเป็นข้อมูลประกอบการลงทุนจากบทวิเคราะห์บล.ฟิลลิป (ประเทศไทย) ซึ่งระบุไว้ดังนี้
โดยในช่วงไตรมาส 3/2564 รายได้ค่ารักษาคนไข้ COVID-19 เพิ่มขึ้นมากเมื่อเทียบจากไตรมาสก่อน แม้จำนวนเคสตรวจ RT- PCR ชะลอลง บวกกับสปสช.ปรับลดค่าตรวจจากเดิม 2,300 บาท เหลือ 1,500 – 1,700 บาท แต่ไม่กระทบ Margin เนื่องจากต้นทุนน้ำยาตรวจถูกลง แต่อัตราผู้ติดเชื้อฯ เพิ่มมากขึ้นเฉลี่ยที่ 20% จากไตรมาสก่อน &lt;10% หนุนรายได้ค่ารักษาคนไข้โควิด-19 ปรับเพิ่มขึ้นอย่างมีนัย
อีกทั้งจากเพิ่มจำนวนเตียง Cohort Wards ,U-Rate เฉลี่ยที่ราว 90-100% และ ขยาย Hospitel และโรงพยาบาลสนาม รวมทั้งสปสช.ปรับเพิ่มค่ารักษาผู้ป่วย COVID-19 ในพื้นที่สีแดงและเหลืองเข้มขึ้น 25% ตั้งแต่ปลายเดือน มิ.ย. ทำให้แนวโน้มกำไรไตรมาส 3/2564 ของกลุ่มส่วนใหญ่ทำสถิติสูงสุดใหม่
ทั้งนี้แนะนำ “ลงทุนมากกว่าปกติ” สำหรับกลุ่มโรงพยาบาลที่ศึกษาคาดกำไรไตรมาส 3/2564 ทำผลงาน New High ได้แก่ BCH, CHG, EKH, RJH ,IMH เป็นโรงพยาบาลขนาดเล็กและกลาง ซึ่งส่วนใหญ่มีฐานคนไข้ในประเทศมากอยู่แล้วก่อนหน้า
บริษัท บางกอก เชน ฮอสปิทอล จำกัด (มหาชน) หรือ BCH คาดกำไรสุทธิไตรมาส 3/2564 ทำสถิติสูงสุดใหม่ หนุนจากรายได้ที่เกี่ยวข้องกับโควิด-19 เพิ่มขึ้นมากเมื่อเทียบจากไตรมาสก่อน ทั้งจำนวนเคสตรวจที่ยังเพิ่มขึ้น แม้สปสช.ปรับลดค่าตรวจลง แต่ต้นทุนน้ำยาตรวจถูกลงทำให้ไม่กระทบมาร์จิ้น แต่ทั้งนี้ สปสช.ปรับเพิ่มค่ารักษาผู้ป่วยโควิดในพื้นที่สีแดงและเหลืองเข้มขึ้นอีกประมาณ 25% (ตั้งแต่ปลายเดือน มิ.ย.) บวกกับที่ทางโรงพยาบาลเพิ่มจํานวนเตียง Cohort Wards ทําให้รายได้ค่ารักษาเพิ่มขึ้นอย่างมีนัย อีกทั้งแรงแรงหนุนจากขยายจุดจำนวน Hospitel, Alternative Quarantine และโรงพยาบาลสนาม
ส่วนแนวโน้มการดําเนินงานดีมากกว่าคาดทางฝ่ายปรับกําไรปี 2564 ขึ้นเป็น 4,582 ล้านบาท เติบโต 272.7% เมื่อเทียบจากปีก่อน และสมมติฐานรายได้ค่ารักษาเพิ่มขึ้น 97.4% เมื่อเทียบจากปีก่อนที่ 17,620 ล้านบาท ประเมินราคาพื้นฐานที่ 33.50 บาท คงคําแนะนํา “ซื้อ”
บริษัท โรงพยาบาลจุฬารัตน์ จำกัด (มหาชน) หรือ CHG คาดกําไรสุทธิไตรมาส 3/2564 ทําสถิติสูงสุดใหม่ หนุนจากรายได้ที่เกี่ยวข้องโควิด-19 เพิ่มขึ้น อีกทั้งจากรายได้รับจ้างบริหารโรงพยาบาลเมืองพัทยา 2 แห่ง และรายได้คนไข้ศูนย์หัวใจโรงพยาบาลสิรินธร (ลาดกระบัง) ส่งผลให้รายได้ค่ารักษา และ Margin ปรับเพิ่มขึ้นมากเมื่อเทียบจากปีก่อน และเมื่อเทียบจากไตรมาสก่อน
อย่างไรก็ดีหากแม้สถานการณ์โควิด-19 คลี่คลาย แต่การดําเนินงานปกติเติบโตได้ดีจากคนไข้ OPD, IPD และต่างชาติที่กลับเข้ามาใช้บริการเพิ่มขึ้น อีกทั้งแรงหนุนจากรายได้รับจ้างบริหารโรงพยาบาลและคนไข้จากศูนย์หัวใจโรงพยาบาลพันธมิตรต่างๆ ซึ่งมีแนวโน้มจะเพิ่มขึ้น และจากการให้บริการฉีดวัคซีนทางเลือกในอนาคต โดยอาจเป็นล็อตหรือยี่ห้อใหม่ๆ ซึ่งทางฝ่ายยังไม่รวมในประมาณการ แนะนํา “ซื้อ” ราคาพื้นฐานปี 2565 ที่ 4.60 บาท
บริษัท เอกชัยการแพทย์ จำกัด (มหาชน) หรือ EKH คาดกำไรไตรมาส 3/2564 ทําสถิติสูงสุดใหม่ แม้เคสตรวจ  PCR ทรวจตัวเมื่อเทียบจากไตรมาสก่อน แต่ได้แรงหนุนจากรายได้ค่ารักษาผู้ป่วยโควิด-19  เพิ่มขึ้น จากอัตราเข้าใช้บริการเดือนก.ค. – ส.ค. ราว 300% และโรงพยาบาลสนาม 240 เตียง และ Hospitel 84 เตียง รับรู้รายได่ครั้งแรกเดือนก.ค. รวมถึงจากการให้บรืการฉีดวัคซีน Sinopharm ทั้งจากลูกค้าองค์กร 1.6 หมื่นราย และประชาชนทั่วไป 6-7 พันราย หนุน GMP ดีขึ้นไม่ต่ำกว่า 50% แนะนำ “ซื้อ” ราคาพื้นฐาน 8.50 บาท
บริษัท โรงพยาบาลอินเตอร์เมดิคัล แคร์ แอนด์ แล็บ จำกัด (มหาชน) หรือ IMH คาดกำไรไตรมาส 3/2564 ทําสถิติสูงสุดใหม่ที่ราว 160 – 170 ล้านบาท แม้รายได้ตรวจโควิด-19 ชะลอลงจากจำนวนผู้ติดเชื้อปัจจุบันที่ลดลง ทำให้คาดจำนวนเคสตรวจสิ้นไตรมาส 3/2564 ที่ 5 หมื่นราย ลดลงจากไตรมาส 2/2564 อยู่ที่ 6 หมื่นราย แต่ได้ชดเชยจากการให้บริการฉีดวัคซีน Sinopharm ทั้งจากลูกค้าองค์กรและประชาชนทั่วไปกว่า 1.5  แสนราย รวมทั้งโรงพยาบาลประชาพัฒน์ ซึ่งรับรู้เข้าเป็นไตรมาสที่ 2 , U-Rate ยังเต็ม 100% และ การตรวจสุขภาพที่เริ่มกลับเข้ามาในเดือนก.ย., ตรวจโควิด-19 ก่อนเข้ารับการตรวจสุขภาพ, ขายชุดตรวจ ATK ให้กับบริษัท/หนักงานก่อนเข้าทำงาน แนะนำ “ซื้อ” รายคาพื้นฐาน 18.90 บาท